ไทยซัมซุงฯโต68% เร่งปั๊มเบี้ยส่งท้ายปี
ไทยซัมซุงฯ เผย 9 เดือนแรกเบี้ยโต 68% ดันตัวแทนรุกตลาดโค้งสุดท้าย
30 ต.ค. 2558

ไทยซัมซุงฯ เผย 9 เดือนแรกเบี้ยโต 68% ดันตัวแทนรุกตลาดโค้งสุดท้าย
นายอิกเจฮาน ประธานบริหารและกรรมการผู้จัดการ บริษัท ไทยซัมซุง ประกันชีวิต เปิดเผยว่า ตั้งแต่เดือน ม.ค.-ก.ย.ที่ผ่านมา บริษัทสามารถสร้างผลงานเบี้ยประกันภัยแบบรายปีในช่องทางจัดจำหน่ายรายบุคคลรวม 584 ล้านบาท เพิ่มขึ้น 68% เทียบกับช่วงเดียวกันปีที่ผ่านมา
สำหรับไตรมาสสุดท้าย บริษัทได้ให้นโยบายเชิงรุกและเพิ่มศักยภาพในการทำงานให้ผู้บริหารตัวแทนและผู้บริหารฝ่ายขายทุกระดับ โดยเชิญนายอิมซุนอี จากซัมซุงไลฟ์ ประเทศเกาหลี ที่ติดคุณวุฒิสโมสรล้านเหรียญ หรือเอ็มดีอาร์ที 8 ปีติดต่อกัน ทำยอดขายได้เฉลี่ยปีละ 24 ล้านบาท และลูกค้ามีอัตราการต่ออายุหรือความยั่งยืนของกรมธรรม์สูงถึง 96% มาถ่ายทอดความรู้ให้กับตัวแทนของไทย
นายอิมซุนอี กล่าวว่า ตัวแทนต้องมีความรู้ที่ทั้งลึกและกว้าง และต้องรอบรู้ในเรื่องต่างๆ ของสังคมด้วย นอกจากนี้จะต้องทำความรู้จักคนที่จะมาเป็นลูกค้า ทั้งแนวคิด ไลฟ์สไตล์ ขยันติดตามข่าวสาร และบริหารเวลาในการเข้าพบกลุ่มลูกค้าเป้าหมายอย่างเหมาะสม